ORDE do 13 de febreiro de 2004 pola que se regulan as bases que rexerán as subvencións dirixidas a entidades de acción voluntaria e organizacións sen ánimo de lucro para o fomento e realización de actividades de voluntariado e se procede á súa convocatoria.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 26/02/2004

No Decreto 195/2003, do 20 de marzo, establécese a estructura orgánica da Consellería de Familia, Xuventude, Deporte e Voluntariado. No seu artigo 8 establécese que lle corresponde á Dirección Xeral do Voluntariado, a xestión e coordinación das actuacións da consellería en materia de voluntariado, así como a elaboración e o seguimento do Plan Galego de Fomento e Promoción da Acción Voluntaria e a Xestión do Sistema de Rexistro Autonómico das Entidades de Acción Voluntaria. Tamén será a súa función o desenvolvemento das actuacións de promoción, investigación, asistencia e formación en materia de voluntariado.
A Consellería de Familia, Xuventude, Deporte e Voluntariado considera, polo tanto, de máximo interese colaborar na promoción de actividades no ámbito do voluntariado, actuacións que necesariamente deberán influír no desenvolvemento comunitario.
Esta convocatoria axústase ó disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, na súa redacción dada pola Lei 8/1999, do 30 de decembro, de medidas fiscais e orzamentarias e de función pública e actuación administrativa e no Decreto 287/2000, do 21 de novembro, que o desenvolve e, en concreto, no relativo ós principios de obxectividade, concorrencia e publicidade na concesión das axudas e subvencións e no establecido na Lei 8/2003, do 23 de decembro, de orzamentos xerais da Comunidade Autónoma de Galicia para o ano 2004, nos que se inclúe a aplicación 2004.14.05.212F.480.0 (proxecto 2003 00513.) cun importe de 439.658 A (catrocentos trinta e nove mil seiscentos cincuenta e oito euros) destinados ás subvencións reguladas por esta orde.
Por todo isto,
DISPOÑO:
Artigo 1º.-Obxecto.
Esta orde ten por obxecto establece-las bases polas que se rexerán as subvencións dirixidas ás entidades de acción voluntaria e organizacións sen ánimo de lucro, tanto públicas como privadas de Galicia destinadas a proxectos desenvolvidos nos ámbitos de actuación definidos no Plan Galego do Voluntariado e na Lei 3/2000, do 22 de decembro, do voluntariado de Galicia.
Artigo 2º.-Destinatarios.
As entidades de acción voluntaria tanto privadas como públicas, agás os concellos, integradas no Plan Galego de Voluntariado á data de finalización do prazo de presentación de solicitudes desta convocatoria.
Artigo 3º.-Solicitude e documentación.
1. As solicitudes, segundo o modelo do anexo I, dirixiranse á conselleira de Familia, Xuventude, Deporte e Voluntariado e presentaranse no rexistro xeral da consellería, nos rexistros das súas delegacións provinciais, ou por calquera dos procedementos establecidos no arti
go 38.4º da vixente Lei 30/1992, do 26 de novembro, de réxime xurídico das administracións públicas e do procedemento administrativo común.
2. As solicitudes irán xunto coa seguinte documentación:
a) Proxecto detallado do programa ou programas de actividades, especificando: actuacións que comprenderán a realización da actividade, número estimado de beneficiarios, lugar e datas de realización, obxectivos perseguidos e orzamento de gastos por capítulos.
b) Certificación do secretario da entidade ou do órgano que teña asumida a competencia, en virtude da cal se solicita subvención.
c) Declaración do conxunto de tódalas solicitudes de axuda efectuadas ou concedidas, para a mesma actividade, das distintas administracións públicas competentes.
d) Copia cotexada do DNI do representante legal e certificación que acredite a dita representación.
e) Certificación bancaria.
3. Se na solicitude se aprecian defectos, por parte da Dirección Xeral do Voluntariado, requirirase o solicitante para que no prazo de 10 días emende a falta ou achegue os documentos preceptivos, con indicación de que se así non o fixera se considerará desistido da súa petición, de conformidade co previsto no artigo 71 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, logo de resolución, que será dictada nos termos do artigo 42.
Artigo 4º.-Prazo de presentación de solicitudes.
Será de 40 días naturais, contados a partir do día seguinte ó da publicación desta orde no Diario Oficial de Galicia, segundo o disposto no artigo 43 da Lei 8/2003, do 23 de decembro, de orzamentos xerais da Comunidade Autónoma de Galicia para o ano 2004.
Artigo 5º.-Contía máxima da subvención.
O importe en ningún caso poderá ser de tal contía que, illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais ou internacionais, supere o custo da actividade que vaia desenvolve-lo beneficiario ou, se é o caso, a porcentaxe máxima do investimento subvencionable que legalmente se estableza.
Artigo 6º.-Criterios de valoración.
Dentro de cada tipo de actividade terán consideración preferente os seguintes criterios:
1. Realización de actividades de voluntariado dirixidas a trata-las distintas problemáticas que hoxe en día afectan a sociedade.
2. Fomento da solidariedade e a participación da cidadanía nos diferentes ámbitos da vida da comunidade.
3. Promoción e desenvolvemento do voluntariado no seu territorio.
4. Participación en redes de traballo voluntario.
5. Tódalas actividades que se consideren apropiadas para a promoción do voluntariado nos termos de formación e desenvolvemento integral da persoa.
Artigo 7º.-Tramitación e resolución.
1. Recibidas as solicitudes, coa documentación presentada, serán sometidas ó informe dos servicios técnicos da Dirección Xeral do Voluntariado, correspondéndolle á directora xeral do Voluntariado a elaboración dunha proposta de resolución e á Conselleira de Familia, Xuventude, Deporte e Voluntariado dicta-la resolución final.
2. A resolución seralles notificada a tódolos solicitantes, no prazo máximo de catro meses, contados desde o día seguinte ó da publicación desta orde no Diario Oficial de Galicia.
Transcorrido o dito prazo sen que recaia resolución expresa, deberá entenderse desestimada a petición correspondente.
A dita resolución esgota a vía administrativa e contra ela poderá interpoñerse potestativamente recurso de reposición ante o mesmo órgano que a dictara no prazo dun mes contado a partir do día seguinte ó da notificación da resolución, se o acto fora expreso, ou no prazo de tres meses contado a partir do día seguinte a aquel en que se produza o acto presunto, ou ser impugnado directamente ante a xurisdicción contencioso-administrativa, no prazo de dous meses a partir do día seguinte ó da notificación da resolución, de conformidade co disposto na Lei 29/1998, do 13 de xullo, reguladora da xurisdicción contencioso-administrativa.
Artigo 8º.-Xustificación.
1. Enténdese por xustificación a acreditación da realización da conducta, actividade ou proxecto subvencionado e do cumprimento das obrigas ou requisitos establecidos para a súa concesión, así como da aplicación dos fondos públicos para o fin destinado.
2. Unha vez notificada a resolución pola que se estima concede-la subvención, de acordo co Decreto 287/2000, do 21 de novembro, procederase á xustificación na forma en que se indica a continuación.
3. Unha vez realizada a actividade, remitirase unha certificación expedida polo secretario da entidade, na que se farán consta-las actividades realizadas segundo o proxecto presentado e o importe, en cifras e letra, do gasto efectuado, sendo medios de xustificación a presentación de facturas orixinais, nóminas, boletíns de cotización á Seguridade Social, certificacións bancarias e os demais medios establecidos no Decreto 287/2000, do 21 de novembro, polo que se desenvolve o réxime das axudas e subvencións públicas da Comunidade Autónoma de Galicia.
A mencionada certificación deberá ser remitida á Dirección Xeral do Voluntariado ata o día 15 de outubro de 2004.
Así mesmo remitirase, no momento da xustificación da execución total da actividade e, en calquera caso, antes do derradeiro pagamento, unha declaración complementaria do conxunto das axudas solicitadas para a mesma actividade, tanto as aprobadas ou concedidas como as pendentes de resolución, das administracións públicas competentes ou calquera dos seus organismos, entes ou sociedades.
Artigo 9º.-Pagamento.
O pagamento da contía da subvención farase do seguinte xeito: ata o 80% da contía total concedida poderase facer efectivo mediante pagamentos parciais
na medida en que a entidade xustifique debidamente os gastos realizados, segundo o previsto no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia. Antes de facer efectivo o 20% restante, a entidade deberá presentar unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para este mesmo programa, das distintas administracións públicas competentes ou calquera dos seus organismos, entes ou sociedades.
Así mesmo, deberá presentar certificación xustificativa da finalización das actividades programadas e os documentos xustificativos dos gastos que deberán ser iguais ou superiores á axuda concedida.
Artigo 10º.-Obrigas do beneficiario.
As entidades de acción voluntaria tanto públicas como privadas que reciban subvencións da Dirección Xeral do Voluntariado quedarán obrigados a:
1. Non modifica-la programación de actividades aprobadas sen autorización expresa da conselleira de Familia, Xuventude, Deporte e Voluntariado.
2. Facer constar na publicidade e difusión que se xere, así como en todos aqueles soportes informativos e publicacións que se realicen, que as actividades foron subvencionadas pola Consellería de Familia, Xuventude, Deporte e Voluntariado.
3. Estar sometidos ás actuacións de comprobación que vaia efectua-la Dirección Xeral do Voluntariado, e ás de control financeiro que corresponden á Intervención Xeral da Comunidade Autónoma e ás previstas na lexislación do Tribunal de Contas e o Consello de Contas.
4. Presentar unha memoria explicativa das actividades realizadas no ano 2004, antes do 31 de xaneiro de 2005.
5. As demais obrigas recollidas no artigo 78.4º do Decreto 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Artigo 11º.-Control e reintegro da subvención.
1. A Dirección Xeral do Voluntariado reserva para si o dereito a orientar tecnicamente as actividades, a comproba-los datos económicos, así como a efectiva realización destas, e a estender e dar a coñecer publicamente as actividades subvencionadas.
2. Procederá o reintegro nos termos e supostos previstos no artigo 78.9º do Decreto 1/1999, do 7 de outubro, polo que se aproba o texto refundido da Lei de réxime financeiro e orzamentario en redacción dada pola Lei 8/1999, do 30 de decembro, de medidas fiscais e orzamentarias e de función pública e actuación administrativa e nos artigos 19 e 20 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposicións adicionais
Primeira.-No caso de que unha vez dictada a resolución de concesión de axudas amparadas nesta orde
quedase crédito orzamentario sen adxudicar, poderase publicar unha segunda orde de convocatoria de axudas. En todo caso, a concesión de axudas terá como límite a cantidade consignada na correspondente aplicación económica dos orzamentos xerais da Comunidade Autónoma para o ano 2004.
Segunda.-Os beneficiarios destas axudas quedan suxeitos ó réxime de infraccións e sancións previstas para esta materia no texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro.
Disposicións derradeiras
Primeira.-Esta orde entrará en vigor o día seguinte ó da súa publicación no Diario Oficial de Galicia.
Segunda.-Facúltase a directora xeral de Voluntariado para dictar cantas disposicións sexan precisas para o desenvolvemento desta orde.
Santiago de Compostela, 13 de febreiro de 2004.
Pilar Rojo Noguera
Conselleira de Familia, Xuventude, Deporte
e Voluntariado